Tupãsy María Rósa Rovasapyre

Tupãsy María Rósa Rovasapyre, ojekuaavéva Tupasy Rósa Rovasapyrépe, ojehechaukañepyrûkuri ary 1947-pe Montichiari-pe, ha'éva peteĩ tava'i oĩva Italia yvate gotyo. Pierina Gilli, heñoiva'ekue ára 3 jasypoapy ary 1911-pe ha omba'apóva hasykatuvarerekuárõ, niko upe ohecha'ypyva'ekue upe Tupãsýme, tasyo omba'apohápe. Upe mba'e ojehúkuri arapoty árape ary 1947-pe. Piernina niko ohechákuri upe Kuñakarai porãitépe oñemondéva ao pytãũme ha iñakãhoja morotĩva ha ipyti'a katu ojekutúva mbohapy kysepukúpe. Hova mimbipáva katu ityre'ỹ ha hesaymimi otykytyky yvýre. Hembemimi ojepe'ákuri he'i hag̃ua “ñembo'e, ñembyasy ha myatyrõ” ha upéi okirirĩ.

Ambue jehechauka oikókuri arateĩ 13 jasypoteĩ ary 1947-pe, tasyópe jey. Tupãsy María ojehechaukákuri peteĩ ao morotĩre ha umi mbohapy kysepukurãngue oguerekókuri mbohapy rósa poty: morotĩ, pytã ha itajusa'y. Pierina oporandúkuri chupe mávapa ha'e ha ombohovái chupe “Chéngo Tupãsy ha pende Sy. Ñandejára chembou amoheñói hag̃ua peteĩ tekojerovia pyahu. Che ha'e opavavépe peñembo'érõ chéve pene korasõ mbytete guive, añangarekoha penderehe. Ajerure peẽme ára 13 ñavõ jasygua pegueromandu'a Maria árarõ. Ajerure avei ára 13 jasypokõigua pegueromandu'a hag̃ua Rósa Rovasapyrépe”. Rósa morotĩ ha'ehína ñembo'e pytu, rósa pytã ha'ehína myatyrõ pytu ha rósa itajusa'ýva katu ha'ehína ñembyasy pytu.

 Rósa Rovasapyrépe ñembo'e 
Tupãsy María Rósa Rovasapyre 
Ndéve amog̃uahẽ ko che ñembo'emi 
Ñembyasy poguýpe ha 
Myatyrõ ra'ãrõ ijapyra'ỹva reheve 
Ndéve ajerure, Rósa Rovasapyre, 
Eñangareko hag̃ua cherehe tapiaite, 
Eisãmbyhy hag̃ua che rekove ha 
Chemombarete hag̃ua che jeroviápe Ñande Rúre. 
Ajerure ndéve rehovasa hag̃ua che pehẽnguépe, 
Che angirũmimíme ha opavavépe, ha 
Oremyenyhẽ mborayhu, py'aguapy ha vy'apavẽgui. 
Taupéicha.

 *** 
 LA VIRGEN MARÍA DE LA ROSA MÍSTICA – TUPÃSY MARÍA RÓSA ROVASAPYRE Ohai: David Galeano Olivera

Ñemohenda:Hesu rape